b'\n_START_ARTICLE_\nJos\xc3\xa9 Areas\n_START_SECTION_\nKariera\n_START_PARAGRAPH_\nTolkalist Michael Carabello, ki je pri Santani zamenjal tolkalista Marcusa Malona, je v skupino pripeljal Areasa. S skupino je leta 1969 nastopil na Festivalu Woodstock. V za\xc4\x8detku 70. let je Areasa prizadela skoraj usodna mo\xc5\xbeganska krvavitev, zato sta Areasa za\xc4\x8dasno nadome\xc5\xa1\xc4\x8dala Willie Bobo in Coke Escovedo. Ostali \xc4\x8dlani skupine, predvsem Carabello, so bili mnenja, da skupina ne bi smela javno nastopati brez Areasa. Areas je s skupino posnel 7 studijskih albumov, pri albumu Moonflower (1977) je sodeloval pri \xc5\xbeivih posnetkih, in pri enem albumu v \xc5\xbeivo. _NEWLINE_Leta 1974 je Areas posnel in izdal solo album Jos\xc3\xa9 Chepito Areas, ki je iz\xc5\xa1el pri zalo\xc5\xbebi Columbia Records. Album je bil posnet v latino-funk stilu._NEWLINE_Leta 1988 je Carlos Santana ponovno zdru\xc5\xbeil nekdanje \xc4\x8dlane Santane za serijo koncertov. CBS je izdala 20-letno retrospektivo uspehov skupine z dvojnim kompilacijskim albumom Viva Santana!. Istega leta je Santana ustanovil instrumentalno zasedbo skupine, ki so jo sestavljali legendarni jazzovski saksofonist, Wayne Shorter,  klaviaturist Patrice Rushen, basist Alphonso Johnson, tolkalista Armando Peraza in Chepito Areas ter bobnar Leon "Ndugu" Chancler._NEWLINE_Leta 1997 so se nekdanji \xc4\x8dlani Santane, Areas, Gregg Rolie, Neal Schon, Michael Shrieve, Alphonso Johnson in Michael Carabello zdru\xc5\xbeili pod imenom \xc2\xbbAbraxas Pool\xc2\xab, ter posneli in izdali istoimenski album._NEWLINE_Leta 2003 je sodeloval pri snemanju albuma The Sounds of Santana, Mika Romana in skupine The Tellstars. Leta 2007 pa je skupaj z Michaelom Shrievejem sodeloval pri snemanju albuma Cha Cha Time!._NEWLINE_Leta 2012 je iz\xc5\xa1el album La Gigantona, nikaragovskega pevca in skladatelja ter Areasovega prijatelja, Alfonsa Noela Lova, ki je bil posnet leta 1976, in na katerem je sodeloval tudi Areas. Album je dosegel 4. mesto Billboardove lestvice Tropical albums.'